《摸鱼儿 新荷》
清代·劳纺

听莺声，送春归去，闲庭换了幽景。轻风吹动柔波皱，溶漾碧纹难定。

阑独凭。看数点青浮，弱牵丝荇，残芳满径。被紫燕衔来。

绿萍圆处，片片落红冷。凉珠莹。晓露盘中微凝，摇摇将碎还整。

呜蝉几日催炎暑，出水亭亭妆靓。香气静、更翠盖红衣，绰约明姿映。

斜阳乍暝。待皓月当空，水光皎洁，高下舞清影。

作者简介：字织文，桐乡人，主事乃昌女，陆军部郎中陶葆廉室。有《织文女史诗词遗稿》。